Ռուվիմ Ֆրաերման

Ռուվիմ Իսաևիչ Ֆրաերման (, ), խորհրդային մանկագիր, լրագրող, Քաղաքացիական և Հայրենական մեծ պատերազմի մասնակից. Արևմտյան ռազմաճակատում ռազմական թղթակից։

Կենսագրություն 
Ծնվել է 1891 թվականին Մոգիլյովում (Բելառուս) հրեական ընտանիքում։ 1915 թվականին ավարտել է Մոգիլյովի ռեալական վարժարանը։ 1916 թվականից սովորել է Խարկովի տեխնոլոգիական ինստիտուտում, Բաքվի քաղաքային խորհրդում հաշվապահ է եղել. երրորդ կուրսից գործուղվել է Հեռավոր Արևելք` երկաթգծում գործնական պարապմունքների: Աշխատել է հնոցապանի օգնական, իսկ Քաղաքացիական պատերազմի բռնկումից հետո` ձկնորս, գծագրող, ուսուցիչ, «Красный клич» («Կարմիր կանչ») թերթում։

Քաղաքացիական պատերազմ 
Հեռավոր Արևելքում մասնակցել է Քաղաքացիական պատերազմին (Յակով Տրյապիցինի պարտիզանական ջոկատում)։ Մասնակցել է Նիկոլաևյան դեպքերին։ 1920 թվականի մայիսին նշանակվել է պարտիզանական ջոկատի կոմիսար, ուղարկվել տունգուսների մեջ խորհրդային կարգեր հաստատելու: Արշավն ավարտվում է Յակուտսկում, որտեղ Ֆրաերմանը նշանակվում է «Ленский коммунар» թերթի խմբագիր։

Լրագրողական աշխատանք 
1921 թվականին ընտրվում է Նովո-Նիկոլաևսկում անցկացվող մամուլի աշխատողների առաջին համագումարի պատվիրակ։ Այստեղ ծանոթանում է Եմելյան Յարոսլավսկիի հետ, որը նրան հրավիրում է «Советская Сибирь» («Սովետական Սիբիր») թերթում քարտուղար աշխատելու։ Թերթում տպագրվում է Ֆրաերմանի առաջին բանաստեղծությունը` «Բելառուսիա»։ 1921 թվականին Ֆրաերմանը և Յարոսլավսկին հրավիրվում են Մոսկվայում մասնակցելու մամուլի աշխատողների համառուսական առաջին համագումարին: Արդեն համագումարի ժամանակ Յարոսլավսկին ԽՄԿԿ ԿԿ-ում բարձր պաշտոն է ստանում, Ֆրաերմանին ծանոթացնում է Ռուսական հեռագրական գործակալության տնօրեն Յակով Դոլեցկիի հետ, որի հետևանքը լինում է այն, որ Ֆրաերմանը դառնում է գործակալության թղթակիցը սկզբում Թիֆլիսում, այնուհետև Բաթումում, իսկ 1923 թվականին հետ է կանչվում Մոսկվա, որտեղ աշխատում է գործակալության վիճակագրական բաժնում և գավառային տեղեկատվության խմբագրությունում։ 1926 թվականին կես տարի հիվանդ է լինում, առողջանալուց հետո սկսում է աշխատել «Беднота» («Չքավորություն») թերթում։

1934 թվականին ընդունվում է ԽՍՀՄ գրողների միության շարքերը։

Գրողների վաշտի մարտիկ 
Մասնակցել է Հայրենական մեծ պատերազմին։ Եղել է 8-րդ Կրասնոպրեսեսնսկիի աշխարհազորային դիվիզիայի 22-րդ գնդի մարտիկ, Արևմտյան ռազմաճակատի ռազմական թղթակից․ 1942 թվականի հունվարին ծանր վիրավորվել է, մայիսին` զորացրվել։

Ծանոթ է եղել Կոնստանտին Պաուստովսկիի և Արկադի Գայդարի հետ։

Ռուվիմ Ֆրաերմանը հայերեն 
 Դինգո վայրի շունը կամ պատմվածք առաջին սիրո մասին, Ե., Հայպետհրատ, 1941, 240 էջ։ Թարգմանիչ` Հարություն Հարությունյան։
 Պատմվածքներ, Ե., Հայպետհրատ, 1959, 208 էջ: Թարգմանիչ` Էդուարդ Ավագյան։
 Դինգո վայրի շունը կամ պատմվածք առաջին սիրո մասին, Ե., Սովետական գրող, 1978, 142 էջ։ Թարգմանիչ` Հարություն Հարությունյան, խմբագիր` Ս. Վարդանյան։
 Դինգո վայրի շունը կամ Պատմություն առաջին սիրո մասին, Ե., Դարակ, 2020, 184 էջ։ Թարգմանիչ` Հարություն Հարությունյան, խմբագիր` Աշոտ Գաբրիելյան։

Ծանոթագրություններ 

Ռուս մանկագիրներ
Ռուս արձակագիրներ
ԽՄԿԿ անդամներ
ԽՍՀՄ գրողների միության անդամներ